Man (64) vas vir kinderpornografieArgieffoto ŉ 14de verdagte (64) het in die Johannesburg-landdroshof verskyn op aanklagte van die besit en verspreiding van kinderpornografie en verskeie toerusting wat gebruik is om die pornografie te deel. Dit sluit ŉ selfoon, drie skootrekenaars, ŉ hardeskyf, CD’s en DVD’s in. Kol. Lungelo Dlamini, woordvoerder van die polisie, het gesê die ondersoek na die pedofiel-“ring” het in 2014 begin. “Dié ring gebruik sagteware om die grafika van kindermishandeling rond te stuur. Die operasies is begin in samewerking met Gauteng se eenheid vir gesinsgeweld, kinderbeskerming en seksuele oortredings sowel as hul Belgiese eweknieë,” het Dlamini gesê. Volgens Dlamini is daar sedert 5 Desember 2014 verskeie verdagtes vasgetrek. Die 14de verdagte is tans uit op R6 000 borgtog en sal weer 18 Augustus in die hof verskyn. Die polisie het weereens benadruk dat dit onwettig is om ŉ kinderpornografie-webtuiste te besoek en het lede van die gemeenskap gevra om spesiaal op die uitkyk te wees vir kinders wat tekens van mishandeling toon. Enige iemand met inligting oor kinderpornografie of die mishandeling van kinders kan kol. Heila Niemand by 082 780 2956 kontak.